वित्त मंत्रालय
केंद्रीय वित्त मंत्री श्रीमती निर्मला सीतारमण 6 जगहों से पकड़े गए मादक पदार्थों के विध्वंस को वर्चुअल रूप में देखा
पूरे देश में 14 स्थानों पर 44,000 किलोग्राम मादक पदार्थों को सुरक्षित और बिना किसी जोखिम के नष्ट किया गया
केन्द्रीय वित्त एवं कॉरपोरेट मामलों की मंत्री, श्रीमती निर्मला सीतारमण ने गुजरात में कच्छ, महाराष्ट्र में मुंबई और पुणे, तमिलनाडु में विरुधुनगर, बिहार में पटना और पश्चिम बंगाल में सिलीगुड़ी जैसी 6 जगहों से पकड़े गए मादक पदार्थों का विध्वंस वर्चुअल रूप में देखा।
वित्त मंत्रालय के आजादी का अमृत महोत्सव समारोहों के प्रतिष्ठित सप्ताह के भाग के रूप में, सीबीआईसी द्वारा वर्चुअल रूप से मादक पदार्थों का विध्वंस दिवस आयोजित किया गया। राज्य प्रदूषण नियंत्रण बोर्डों द्वारा अनुमोदित किए गए दहन प्रक्रिया के माध्यम से पूरे देश के 14 स्थानों पर लगभग 44,000 किलोग्राम मादक पदार्थों को सुरक्षित और बिना किसी जोखिम के नष्ट किया गया।
केंद्रीय वित्त मंत्री ने मादक पदार्थों को नष्ट करने वाले स्थलों पर मौजूद सीमा शुल्क, और राजस्व खुफिया निदेशालय  के अधिकारियों से बातचीत की, जिन्होंने मंत्री को जब्त किए गए पदार्थों का विवरण और नष्ट करने वाली प्रक्रिया के बारे में बताया। श्रीमती सीतारमण ने सीमा शुल्क और डीआरआई के अधिकारियों के प्रयासों की सराहना की और उन्हें बधाई दी।
सीबीआईसी और इसके क्षेत्रीय संगठन ने जब्त/कुर्क किए गए मादक पदार्थों को एक सप्ताह दिनांक 06.12.2021 से 12.12.2021 तक नष्ट करने का अभियान चलाया और वित्त मंत्रालय के एकेएएम समारोहों के प्रतिष्ठित सप्ताह के भाग के रूप में लगभग 36 मीट्रिक टन  मादक पदार्थों को नष्ट किया।
श्री नीलेश गढ़वी, एक विख्यात और प्रसिद्ध लोक कलाकार और मुंद्रा, कच्छ के गायक; डॉ युसूफ मर्चेंट, एनजीओ, ड्रग एब्यूज इन्फॉर्मेशन रिहैबिलिटेशन एंड रिसर्च सेंटर , मुंबई; श्री अभयानंद, बिहार के पूर्व पुलिस महानिदेशक और सुपर 30 के संस्थापक, पटना में गरीब युवाओं को प्रशिक्षित करने वाला एक मुफ्त कोचिंग संस्थान; श्रीमती चिन्ना पिल्लई, पद्मश्री से सम्मानित और एक सामुदायिक लीडर, जिन्हें विरुधनगर, तमिलनाडु में गरीबी उन्मूलन और महिला सशक्तिकरण में योगदान देने के लिए जाना जाता है; डॉ मुक्ता पुताम्बेकर, क्लिनिकल साइकोलॉजिस्ट और पुणे में मुक्तांगन पुनर्वास केंद्र की निदेशक; श्री करीमुल हक, पद्मश्री से सम्मानित, जिन्हें स्थानीय रूप से बाइक-एम्बुलेंस दादा के नाम से भी जाना जाता है और वे सिलीगुड़ी में बीमार लोगों की मदद करते हैं, मदाक पदार्थों के नष्ट करने वाली प्रक्रिया के साक्षी बने। वित्त मंत्री ने इन विख्यात लोगों से बातचीत की।
मादक पदार्थों का अवैध व्यापार आज दुनिया के लिए एक बढ़ता हुआ खतरा बन रहा है। अफीम की खेती के प्रमुख क्षेत्र से भारत की भौगोलिक निकटता ने इसे पारंपरिक रूप से इस क्षेत्र में उत्पादित अफीम के लिए एक गंतव्य और पारगमन मार्ग दोनों बना दिया है। इसके अवैध व्यापार से जुटाया गया धन आतंकवाद और इससे संबंधित गतिविधियों में लगाया जाता है, जिसका भारत शिकार बनता रहा है।
भारत अंतर्राष्ट्रीय समुदाय का एक जिम्मेदार सदस्य रहा है और यह मादक पदार्थों की समस्या से निपटने के लिए वैश्विक प्रयासों में बहुत सक्रिय रहा है। भारत मादक पदार्थों पर संयुक्त राष्ट्र सम्मेलनों में एक पार्टी भी रहा है। ऐसी संधियों को प्रभावी बनाने के लिए भारतीय संसद ने नारकोटिक्स ड्रग्स एंड साइकोट्रोपिक सब्सटेंस  अधिनियम, 1985 पारित किया।
भारतीय सीमा शुल्क, राजस्व का संग्रह करने वाले अपने प्राथमिक काम के अलावा, प्रतिबंधित और मादक पदार्थों की तस्करी की रोकथाम के लिए भी सक्रिय रूप से कार्रवाई करता है। नारकोटिक ड्रग्स एंड साइकोट्रोपिक सबस्टेंस एक्ट 1985 के अंतर्गत सीमा शुल्क के अधिकारी जल/थल/वायु के माध्यम से मादक पदार्थों की तस्करी की किसी भी घटना का पता लगाने के लिए विभिन्न स्रोतों से खुफिया जानकारी एकत्रित करते हैं।
मादक पदार्थों की तस्करी बड़ी मात्रा में करने के लिए कंटेनरों का उपयोग करने की उभरती हुई प्रवृत्ति बहुत ही चिंताजनक है। तस्करों द्वारा संदेह से बचने के लिए ऐसे कंटेनरों की सामग्रियों का विवरण गलत रूप से दिया जाता है। डीआरआई ने पिछले कुछ महीनों में पूरे देश में कंटेनरों से बड़ी मात्रा में मादक पदार्थों की बरामदगी की है। वर्ष 2021 के दौरान ऐसे प्रमुख मामलों में मुंद्रा बंदरगाह से लगभग 3000 किलोग्राम हेरोइन, न्हावा शेवा से 300 किलोग्राम हेरोइन और तूतीकोरिन से 300 किलोग्राम कोकीन को जब्त करना शामिल है।
यहां पर इस बात का उल्लेख करना प्रासंगिक है कि सितंबर 2021 में जब्त की गई 3,000 किलोग्राम हेरोइन देश में अब तक जब्त की गई हेरोइन की सबसे बड़ी खेप है और अप्रैल 2021 में जब्त की गई 300 किलोग्राम कोकिन देश में जब्त की गई अब तक की सबसे बड़ी खेप है।
वर्ष 2022 के दौरान, डीआरआई द्वारा मुंद्रा बंदरगाह पर 52 किलोग्राम कोकीन, कांडला बंदरगाह पर 205 किलोग्राम हेरोइन और पीपावाव बंदरगाह पर 396 किलोग्राम हेरोइन जब्त की गई है।
भारतीय सीमा शुल्क द्वारा जब्त किए गए मादक पदार्थों से यह भी पता चलता है कि कुरियर और डाक कार्गो ड्रग्स तस्करी के सबसे पसंदीदा माध्यमों के रूप में उभरकर सामने आ रहे हैं। तस्करों द्वारा छिपाए गए नशीले पदार्थों को ढ़ुढ़ना एक बड़ी चुनौती है। इसके अलावा, इंटरनेट और क्रिप्टोकरेंसी का उपयोग उनके वित्तीय ट्रैकिंग को बहुत मुश्किल बना देता है।
उत्तर पूर्व क्षेत्र में लंबी भूमि सीमा एक अन्य बड़ी चुनौती है और यह क्षेत्र बड़ी मात्रा में सिंथेटिक ड्रग्स की तस्करी का शिकार रहा है।
पिछले कुछ वर्षों में पूरे देश में एनडीपीएस अधिनियम के अंतर्गत बड़ी संख्या में मामले दर्ज किए गए हैं। मादक पदार्थों की तस्करी में दर्ज किए गए ऐसे मामलों में गांजा का सबसे बड़ा योगदान है। इसके अलावा, अन्य प्रमुख बरामदगियों में हेरोइन, हशीश, कोकीन, मेथमफेटामाइन की गोलियां, मेफेड्रोन, पसूडोएफैड्रीने, ब्राउन शुगर आदि का योगदान शामिल है।